# Osobný počítač VAIO Fit 14E/15ESVF1432/SVF1532

## Používanie dotykovej obrazovky (modely vybavené dotykovou obrazovkou)

Počítač VAIO možno ovládať ťuknutím na dotykovú obrazovku alebo vykonaním jednoduchého pohybu prstami.

### Základné operácie

#### Kliknutie (ťuknutie)

Jedenkrát ťuknite prstom na dotykovú obrazovku. Ťuknutím môžete vybrať tlačidlo, ako napríklad OK a Zrušiť, alebo položku v ponuke.

#### Dvojité kliknutie (dvojité ťuknutie)

Dvakrát rýchlo ťuknite prstom na dotykovú obrazovku.

Dvojitým ťuknutím na príslušnú ikonu môžete spustiť aplikáciu, ako napríklad textový procesor alebo tabuľkový program, prípadne otvoriť súbor.

#### Presunutie

Položte prst na požadované miesto na dotykovej obrazovke a posuňte prst. Týmto pohybom môžete premiestniť súbor alebo zmeniť veľkosť okna.

#### Presunutie a pustenie

Dotknite sa ikony požadovaného súboru, posuňte ju prstom na ikonu iného priečinka, okna alebo aplikácie a potom zodvihnite prst z obrazovky. Týmto pohybom môžete súbor premiestniť alebo skopírovať.

### Rozšírené operácie

Počítač VAIO možno ovládať jednoduchým pohybom (gestom) pomocou prstov na dotykovej obrazovke.

Reakcia na gesto sa líši v závislosti od aplikácií.

#### Kliknutie pravým tlačidlom (dotyk a podržanie)

Dotknite sa požadovaného bodu na dotykovej obrazovke a niekoľko sekúnd ho podržte. Potom zodvihnite prst z obrazovky. V závislosti od dotknutého bodu môžete zobraziť rôzne ponuky.

#### Posunutie

Dotknite sa posúvateľnej oblasti okna, napríklad okna Internet Explorer, a posuňte ju. Okno možno posúvať aj posúvaním jazdca po zvislom posúvači vybratého okna.

#### Približovanie alebo vzďaľovanie obrázka, napríklad fotografie (približovanie alebo vzďaľovanie)

Roztiahnutím dvoch prstov na dotykovej obrazovke môžete priblížiť obrázok, napríklad fotografiu v časti Fotografie. Pohybom roztiahnutia obraz priblížite a pohybom stiahnutia ho vzdialite.

#### Otočenie obrázka, napríklad fotografie (otočenie)

Položte dva prsty na dotykovú obrazovku a krúživým pohybom otáčajte obrázok, napríklad fotografiu. Obrázky možno otáčať v závislosti od používaných aplikácií.

#### Výber prostredníctvom potiahnutia prstom

Posuňte prst na krátku vzdialenosť v smere, v ktorom sa obrazovka neposúva.

Môžete vybrať položku, napríklad dlaždicu aplikácie alebo obrázok.

Prejsť na začiatok stránky